祈雨
作者：孔平仲
朝代：宋

paragraphs: 皇天久不雨，旱風滿東國。
春田廢鉏犁，秋事闕牟麥。
縣官緊租賦，守令抱憂責。
交馳謁並望，不敢愛牲帛。
而我處學宮，于邦乃賓客。
霜寒怯早起，臥聽車馬適。
方茲祈求急，不預奔走役。
精誠倘蒙報，豈不沾潤澤。
古有支離形，亦有支離德。
而我頗施施，支離在官職。
雖然憫元元，覽鏡見顔色。
高詠雲漢篇，千秋意悽惻。